***Kedves Szülők!***

Minden szülő életének egyik legnehezebb, legfelelősségteljesebb időszaka az, amikor arról kell döntenie, hogy az általános iskola befejezése után hová menjen a gyerek továbbtanulni. Ez a komoly döntés, amelyet ebben a korban a szülő és a gyermek közösen hoz meg, jelentősen befolyásolhatja a gyerek későbbi életpályáját, egyáltalán egész életét. E felelősségteljes döntéshozatalhoz szeretnék a **Kisvárdai SZC Fehérgyarmati Petőfi Sándor Technikum** nevében némi segítséget, támpontot nyújtani.

**2020 szeptemberétől megkezdődött a magyarországi szakképzés teljes, átfogó, rendszerszintű átalakításának gyakorlati bevezetése.**

**Ettől az időponttól kezdődően iskolánk neve is megváltozott, mellyel együtt felmenő rendszerben a technikusi képzés került bevezetésre.**

A technikum **5 éves** képzési idejű intézmény:

* A **9-10.** évfolyamon az általános műveltséget megalapozó oktatás mellett ágazati alapozó képzés is folyik, amely ágazati alapvizsgával zárul.
* A **11-13.** évfolyamon az általános érettségire történő felkészítés mellett már a tanuló által választott szakmára specializált szakmai képzés folyik.
* A **12. évfolyam végén** csak három kötelezőtantárgyból (magyar nyelv- és irodalom, történelem, matematika)tesznek a tanulók **előrehozott** **érettségi vizsgát**.
* A technikumi képzés a **13. évfolyam végén** zárul, ahol a fiatalok:
* technikusi szakképesítést szereznek, amely egyben emelt szintű érettségi vizsgának minősül,
* idegen nyelvből is érettségizve általános érettségi bizonyítványt szereznek.



* A **kötelező érettségi vizsgatárgyakból** az érettségi **vizsgakövetelmények egységesek**, továbbra sincs külön gimnáziumi illetve technikumi érettségi, a követelményszint azonos.
* Az állam a technikumi tanulmányokat **törvényben garantált mértékű ösztöndíjrendszerrel** támogatja:
* a 9-10. évfolyamon a tanulók egységes **ágazati alapösztöndíjban** részesülnek (havi összege az ösztöndíj alapjának 8%-a)
* a 11-13. évfolyamon a diákok tanulmányi eredményük függvényében **szakképzési ösztöndíjban** részesülnek (havi összege az ösztöndíj alapjának 8-59%-a)
* a hátrányos helyzetű vagy rendszeres gyermekvédelmi kedvezményre jogosult tanuló **szociális ösztöndíjban** is részesülhet (havi összege az ösztöndíj alapjának 16-34%-a)
* a technikusi oklevelet szerzett tanuló **egyszeri pályakezdési juttatásban** részesül(a szakmai vizsga eredményétől függően az ösztöndíj alapjának 133-302%-a)

***A technikum elvégzése után a fiatal lehetőségei:***

* A technikusi oklevél birtokában elhelyezkedik a munkaerőpiacon;
* A technikusi oklevél és az érettségi bizonyítvány birtokában az adott ágazatnak megfelelő szakirányban továbbtanul **(akár külön felvételi** **vizsga nélkül)** felsőoktatási intézményben;
* Az érettségi bizonyítvány birtokában továbbtanul nem szakirányú felsőoktatási intézményben;

A **2023/2024**-es tanévben a következő képzési struktúra indítását tervezzük a 9. évfolyamon:

**1 osztály** **Gazdálkodás és menedzsment** ágazati képzés.

A 10. évfolyam végén ágazati alapvizsgát tesznek a tanulók, majd specializált szakmai képzésben vesznek részt:

* a 11-13. évfolyamon elsajátítják a technikusi képzés szakmai követelményeit, majd a 13. évfolyam végén az érettségivel együtt **5 0411 09 01** számú „**Pénzügyi-számviteli ügyintéző” technikusi oklevelet** szereznek; ***vagy***
* a 11-13. évfolyamon elsajátítják a **Budapesti Gazdasági Egyetem Pénzügyi és Számviteli Karával** kötött együttműködési megállapodás alapján az **emelt szintű technikusi képzés** szakmai követelményeit, majd a 13. évfolyam végén az érettségivel együtt **5 0411 09 01** számú "**Okleveles Pénzügyi-számviteli ügyintéző" technikusi oklevelet** szereznek;

**1 osztály** **Informatika és távközlés** ágazati képzés.

A 10. évfolyam végén ágazati alapvizsgát tesznek a tanulók, majd specializált szakmai képzésben vesznek részt:

* a 11-13. évfolyamon elsajátítják a technikusi képzés szakmai követelményeit, majd a 13. évfolyam végén az érettségivel együtt **5 0613 12 03** számú „**Szoftverfejlesztő és –tesztelő” technikusi oklevelet** szereznek; ***vagy***
* a 11-13. évfolyamon elsajátítják a technikusi képzés szakmai követelményeit, majd a 13. évfolyam végén az érettségivel együtt **5 0612 12 02** számú „**Informatikai rendszer- és alkalmazás-üzemeltető technikus” technikusi oklevelet** szereznek;

Úgy gondolom, iskolánk rendelkezik mindazokkal a tárgyi, technikai feltételekkel, valamint munkáját lelkiismeretesen végző szakképzett szaktanári állománnyal, amely lehetővé teszi a színvonalas oktatást.

Legtehetségesebb diákjaink országos tanulmányi versenyeken (országos 1., 3. és 6. helyezés elméleti közgazdaságtanból; 3. helyezés vállalkozási ismeretekből; 1., 3. és 5. helyezések a pénzügyi-számviteli ügyintézők OKJ-s versenyén) értek, érnek el kimagasló sikereket.

2006 óta ÖKO-iskolaként különös figyelmet fordítunk a környezettudatos életvitel és magatartásformák kialakítására.

Mindezeken túl erősségünknek tartjuk a derűs iskolai légkört, a hangulatos rendezvényeket, a méltó megemlékezéseket történelmi sors-fordulóinkról és színvonalas ünnepeinket.

***Kedves Szülők!***

**Amennyiben a fenti tájékoztatás,
vagy akár személyes tapasztalataik
alapján iskolánk megfelel elvárásaiknak, gyermeküket szeretettel várjuk
intézményünkben.**

***Iskolánkba történő felvétel módjai***

**A felvételről magyar nyelvből (maximum 50 pont) és matematikából (maximum 50 pont) megírt központi írásbeli eredménye valamint az általános iskolából hozott pontok együttes összege alapján döntünk.**

**A hozott pontok száma is maximum 50 lehet, amely a 7. osztály év vége valamint a 8. osztály első félév eredményeiből tevődik össze a következő tantárgyak érdemjegyei alapján: matematika, irodalom, nyelvtan, történelem és idegen nyelv.**

**Amennyiben személyesen akar tájékozódni az iskolában folyó képzésről, szeretettel várjuk intézményünkben.**

**NYÍLT NAPOK**

**2022. november 14-15.**

**7:50- 8:20: TÁJÉKOZTATÁS**

**8:25-től: Szakmai bemutatók**

**Sikeres pályaválasztást kívánok!**

*Macsi Gyula*

igazgató

FELVÉTELI
TÁJÉKOZTATÓ



**Kisvárdai SZC**

**Fehérgyarmati**

**Petőfi Sándor Technikum**

**4900 Fehérgyarmat**

**Május 14. tér 16.**

**Tel**./**Fax**: 06-44/364-447

**E-mail**: petofifgy@gmail.com

**Honlap**: petofifgy.hu